### NN 97/2015 (11.9.2015.), Odluka o usvajanju Programa "STARTCO - realiziraj vlastitu poslovnu ideju"

VLADA REPUBLIKE HRVATSKE

1874

Na temelju članka 31. stavka 2. Zakona o Vladi Republike Hrvatske (»Narodne novine« br. 150/11 i 119/14) i članka 9. stavka 1. Zakona o poticanju razvoja malog gospodarstva (»Narodne novine« br. 29/02, 63/07, 53/12 i 56/13), Vlada Republike Hrvatske je na sjednici održanoj 10. rujna 2015. godine donijela

ODLUKU

O USVAJANJU PROGRAMA »STARTCO – REALIZIRAJ VLASTITU POSLOVNU IDEJU«

I.

Usvaja se Program »STARTCO – realiziraj vlastitu poslovnu ideju«.

Program iz stavka 1. ove točke sastavni je dio ove Odluke.

II.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/15-04/374

Urbroj: 50301-05/18-15-2

Zagreb, 10. rujna 2015.

Predsjednik

Zoran Milanović, v. r.

PROGRAM »STARTCO – REALIZIRAJ VLASTITU POSLOVNU IDEJU«

1. Opće odredbe

Hrvatska agencija za malo gospodarstvo, inovacije i investicije (u daljnjem tekstu: HAMAG-BICRO) u okviru Programa »STARTCO – realiziraj vlastitu poslovnu ideju« (u daljnjem tekstu: Program) odobrava sredstava u obliku bespovratne potpore za nabavku IT opreme i izradu prve internetske stranice fizičkim osobama koje po prvi puta osnivaju vlastiti subjekt malog gospodarstva, kako je definiran Zakonom o poticanju razvoja malog gospodarstva (»Narodne novine« br. 29/02, 63/07, 53/12 i 56/13) te subjektima malog gospodarstva kao poduzetnicima početnicima koji su osnovani u protekla 24 mjeseca.

2. Prihvatljivi prijavitelji

Prihvatljivi prijavitelji na ovaj Program su:

• fizičke osobe koje u trenutku podnošenja zahtjeva za bespovratnu potporu nemaju registriran vlastiti subjekt malog gospodarstva, a koje planiraju osnovati trgovačko društvo, obrt ili planiraju samostalnu djelatnost za čije poslovanje traže sredstva (gospodarski subjekt u osnivanju), a koji s danom podnošenja zahtjeva za bespovratnu potporu prethodno nisu bili vlasnici 50% i više udjela u gospodarskim subjektima te

• subjekti malog gospodarstva koji su osnovani najduže 24 mjeseca prije dana podnošenja zahtjeva za bespovratnu potporu, a čiji većinski vlasnici (više od 50%) do dana podnošenja zahtjeva za bespovratnu potporu prethodno nisu bili vlasnici 50% i više udjela u drugim gospodarskim subjektima kumulativno dulje od 2 godine.

Uvjet za isplatu bespovratnih sredstava je osnivanje novog subjekta malog gospodarstva, koji udovoljava svim uvjetima ovoga Programa, ako je prijavitelj fizička osoba koja u trenutku podnošenja zahtjeva za bespovratnu potporu nema registriran vlastiti subjekt malog gospodarstva.

Prijavitelji moraju zadovoljiti sljedeće uvjete:

Opći uvjeti:

• U trenutku podnošenja zahtjeva za bespovratnu potporu fizičke osobe koje tek osnivaju subjekt malog gospodarstva prethodno nisu bile vlasnici 50% i više udjela u drugim gospodarskim subjektima, a većinski vlasnici (više od 50%) subjekata malog gospodarstva, koji su osnovani najduže 24 mjeseca prije dana podnošenja zahtjeva za bespovratnu potporu, prethodno do dana podnošenja zahtjeva za bespovratnu potporu nisu bili vlasnici 50% i više udjela u drugim gospodarskim subjektima kumulativno dulje od 2 godine;

• U trenutku podnošenja zahtjeva za bespovratnu potporu imaju prebivalište ili sjedište na području Republike Hrvatske;

• U trenutku potpisivanja Ugovora o dodjeli bespovratne potpore imaju registriran subjekt malog gospodarstva u Republici Hrvatskoj;

• Nije im izrečena pravomoćna osuđujuća presuda za jedno ili više sljedećih kaznenih djela: udruživanje za počinjenje kaznenih djela, primanje mita u gospodarskom poslovanju, davanje mita u gospodarskom poslovanju, zlouporaba položaja i ovlasti, zlouporaba obavljanja dužnosti državne vlasti, protuzakonito posredovanje, primanje mita, davanje mita, prijevara, računalna prijevara, prijevara u gospodarskom poslovanju i prikrivanje protuzakonito dobivenog novca;

• Nemaju nepodmirenih poreznih ili drugih novčanih obveza prema Republici Hrvatskoj.

Navedeno se dokazuje Skupnom izjavom koju daju osobe koje su po zakonu ovlaštene za zastupanje novoosnovanog subjekta malog gospodarstva ili subjekta malog gospodarstva kao poduzetnika početnika koji je osnovan u protekla 24 mjeseca.

Neće se uzeti u razmatranje zahtjevi za bespovratne potpore koji su nepotpuni i/ili nepravovremeno poslani.

U okviru ovoga Programa neće se odobravati potpore za već osnovane ili buduće subjekte malog gospodarstva koji spadaju u sljedeće kategorije djelatnosti:

• kockarnice, kladionice i slične djelatnosti;

• benzinske postaje;

• proizvodnja i distribucija duhanskih proizvoda;

• poljoprivredne djelatnosti;

• ostale aktivnosti definirane važećim propisima o potporama male vrijednosti.

3. Ciljevi i namjena Programa

Cilj ovoga Programa jest potpora fizičkim osobama koje po prvi puta osnivaju subjekt malog gospodarstva radi lakše realizacije njihovih poslovnih ideja i poduzetničkih poduhvata te već osnovanim subjektima malog gospodarstva kao poduzetnicima početnicima koji su osnovani u protekla 24 mjeseca.

Sredstva se odobravaju u obliku vaučera koji se mogu koristiti za nabavku IT opreme i izradu prve internet stranice.

Vaučeri će biti sastavni dio cjelovitog paketa koji će poduzetnicima u osnivanju kao i početnicima nuditi i ostale pogodnosti.

Bespovratne potpore temeljem ovoga Programa dodjeljuju se sukladno Uredbi Komisije (EU) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na *de minimis* potpore.

4. Namjena potpore

Potpora se dodjeljuje u obliku dva vaučera, svaki pojedinačne vrijednosti 4.000,00 HRK, koji se mogu koristiti isključivo za sljedeće namjene:

VAUČER 1 – izrada prve internetske stranice

VAUČER 2 – nabavka IT opreme

VAUČER 2 može se koristiti za nabavku sljedeće vrste dugotrajne imovine:

• Računala (osobna i pokretna računala);

• Pisači;

• Računalni programi;

• Fax uređaji;

• Multifunkcionalni uređaji (printer/fax/kopirke);

• Kopirni uređaji;

• Licence.

5. Iznosi potpore

Najviši iznos pojedinačne potpore koja se može dodijeliti korisniku za VAUČER 1 jest 4.000,00 HRK.

Najviši iznos pojedinačne potpore koja se može dodijeliti korisniku za VAUČER 2 jest 4.000,00 HRK.

Korisnik može ostvariti pravo na potporu po oba vaučera u najvišem kumulativnom iznosu od 8.000,00 HRK.

Korisnik ne može koristiti sredstva VAUČERA 1 za prihvatljive troškove iz VAUČERA 2 i obrnuto.

6. Iznos sredstava

U proračunu HAMAG-BICRO-a osigurano je ukupno 8.000.000,00 HRK za dodjelu potpora temeljem ovoga Programa.

Ovaj Program zajedno provode Ministarstvo poduzetništva i obrta i Hrvatska agencija za malo gospodarstvo, inovacije i investicije.

7. Postupak odobravanja potpore

Prijavitelj podnosi zahtjev za bespovratnu potporu dostavom popunjenog obrasca VAUČER 1 i/ili VAUČER 2 na adresu HAMAG-BICRO-a ili ispunjavanjem on-line prijavnice na internetskim stranicama www.hamagbicro.hr ili www.startco.hr.

Najkasnije 5 radnih dana od dana zaprimanja popunjenog obrasca, prijavitelj će dobiti pisanu Obavijest o prihvaćanju prijave te ostvarenju statusa prihvatljivog korisnika potpore.

U roku od 60 dana od dana izdavanja Obavijesti o prihvaćanju prijave te ostvarenja statusa prihvatljivog korisnika potpore, isti je dužan na adresu HAMAG-BICRO-a dostaviti:

– Izvadak iz sudskog/obrtnog ili drugog javnog registra gospodarskih subjekata;

– Račune dobavljača za troškove nastale nabavkom prihvatljive dugotrajne imovine iz točke 4. ovoga Programa;

– Broj poslovnog računa na koji će se izvršiti isplata sredstava;

– Popunjenu Skupnu izjavu.

Prihvatljivim se smatra trošak nastao nakon izdavanja Obavijesti o prihvaćanju prijave te ostvarenju statusa prihvatljivog korisnika potpore (računi dobavljača ne smiju biti izdani prije datuma izdavanja Obavijesti o prihvaćanju prijave).

Računi dobavljača mogu sadržavati i druge troškove, ali će se isplata izvršiti samo za troškove nastale nabavkom prihvatljive dugotrajne imovine iz točke 4. ovog Programa.

Ukoliko je iznos na računu dobavljača za troškove nastale nabavkom prihvatljive dugotrajne imovine iz točke 4. ovoga Programa niži od 4.000,00 HRK po pojedinom vaučeru, izvršit će se isplata iznosa navedena na računu dobavljača, a ne punog iznosa od 4.000,00 HRK.

Ukoliko je iznos na računu dobavljača za troškove nastale nabavkom prihvatljive dugotrajne imovine iz točke 4. ovoga Programa viši od 4.000,00 HRK po pojedinom vaučeru, izvršit će se isplata iznosa od 4.000,00 HRK po vaučeru dok razlika između višeg iznosa na računu dobavljača i iznosa od 4.000,00 HRK predstavlja vlastiti trošak prihvatljivog korisnika potpore.

Ukoliko je korisnik potpore subjekt malog gospodarstva, koji je osnovan prije dana podnošenja zahtjeva za bespovratnu potporu, iz izvatka iz sudskog/obrtnog ili drugog javnog registra gospodarskih subjekata mora biti vidljivo da je osnovan najduže 24 mjeseca prije dana podnošenja zahtjeva za bespovratnu potporu.

Ukoliko je korisnik potpore subjekt malog gospodarstva, koji nije bio osnovan prije dana podnošenja zahtjeva za bespovratnu potporu, iz izvatka iz sudskog/obrtnog ili drugog javnog registra gospodarskih subjekata mora biti vidljivo da je osnovan nakon ostvarenju statusa prihvatljivog korisnika potpore te da mu je većinski vlasnik (više od 50%) prijavitelj – fizička osoba koja u trenutku podnošenja zahtjeva za bespovratnu potporu nije imala registriran vlastiti subjekt malog gospodarstva i koja prethodno nije bila vlasnik 50% i više udjela u gospodarskim subjektima.

Nakon dostavljanja traženih dokumenata, HAMAG-BICRO i prihvatljivi korisnik potpore potpisuju Ugovor o dodjeli bespovratne potpore.

U slučaju da prihvatljivi korisnik potpore najkasnije u roku od 60 dana od dana izdavanja Obavijesti o prihvaćanju prijave ne dostavi sve tražene dokumente, smatrat će se da je odustao od bespovratne potpore te HAMAG-BICRO u takvom slučaju nema bilo kakvih daljnjih obveza prema prihvatljivom korisniku potpore.

8. Pravo na potporu

Pravo na potporu ostvaruju svi prihvatljivi korisnici potpore koji u roku od 60 dana od dana izdavanja Obavijesti o prihvaćanju prijave te ostvarenja statusa prihvatljivog korisnika potpore dostave svu dokumentaciju navedenu u ovom Programu te koji sklope Ugovor o dodjeli bespovratne potpore.

9. Uvjeti i način korištenja potpore

Potpora koja se dodjeljuje u okviru ovoga Programa isplaćuje se jednokratno na poslovni račun osnovanog subjekta malog gospodarstva. Sredstva iz potpore ne mogu se isplatiti na blokirani poslovni račun.

10. Rok važenja programa

Ovaj Program važi do 31. prosinca 2015. godine s mogućnošću produljenja.

97 11.09.2015 Odluka o usvajanju Programa "STARTCO - realiziraj vlastitu poslovnu ideju"

97 11.09.2015 Odluka o usvajanju Programa "STARTCO - realiziraj vlastitu poslovnu ideju"